钦定古今图书集成/明伦汇编/交谊典/第057卷 > 《竹间亭小酌怀欧阳叔弼季默呈赵景贶陈履常一首》苏轼
## 钦定古今图书集成/明伦汇编/交谊典/第057卷 > 《竹间亭小酌怀欧阳叔弼季默呈赵景贶陈履常一首》苏轼

岁莫自急景，我闲方缓觞。醉馀西湖晚，步转北渚长。
地坐略少长，意行无涧冈。久知荠麦青，稍喜榆柳黄。
盎盎春欲动，潋潋夜未央。水天鸥鹭静，月雾松桧香。
抚景方婉娩，怀人重凄凉。岂无一老兵，坐念两欧阳。
我意正麋鹿，君才亦珪璋。此会恐难久，此欢不可忘。